<<ทางลัดสู่จุดรวมพล>>

     ห้าง Future park รังสิต ชั้น B บริเวณตรงกลางห้าง หน้า Fuji ครับ

<<ผู้กองบรรยายภารกิจก่อนปฎิบัติการ>>

     หลังจากได้ไปลองที่ห้าง Central ลาดพร้าวมาเมื่อเนิ่นนาน แล้วอยู่ๆร้านก็หายไปซะงั้น 555+ ได้ร้านปลาหมึกทอดมาอยู่แทน (แล้วก็ไม่รู้จะหายตามไปอีกด้วยหรือเปล่า 555+) ทำเอาน้อง GB แอบเสียดายร้านนี้ไม่น้อยเหมือนกัน ร้านนี้มีจุดเด่นที่มะพร้าวน้ำหอมครับ ซึ่งเป็นผลไม้พื้นบ้านของบ้านเราที่มีมาช้านาน แต่ก็ติดขัดโจทย์หลายๆตัว ที่ทำให้การทำโปรดักท์เพื่อการตลาดในวงกว้างต้องปวดหัว ทั้งการเก็บรักษาและการแปรรูปออกมาเป็นโปรดักท์ที่น่าสนใจ แต่อุปสรรคต่างก็ฝ่าฝันกันไปได้ ด้วยฝีมือผู้ส่งออกและทำธุรกิจด้านน้ำตาลมะพร้าวมาช้านานอย่าง บริษัท เค-เฟรช ซึ่งหันมาสนใจจริงจัง ทำธุรกิจด้านอาหารเพื่อสุขภาพ ซึ่งตัวมะพร้าวเองก็มีคุณสมบัติที่ดีต่อสุขภาพอยู่หลายๆประการ และไม่มีคลอเรสเตอรอล ตามแบบที่เราชื่นชอบจ๊ะ 555+  โดยทางบริษัทลงทุนทำโรงงานและเริ่มคัดสรรวัตถุดิบ จากทำเลที่เป็นแหล่งมะพร้าวน้ำหอมที่ดีที่สุดในประเทศ เช่น สมุทรสาคร, สมุทรสงคราม, ราชบุรีและนครปฐมครับ พร้อมกลับทำเป็นแบรนด์ที่มีชื่อสื่อสารได้ดีงามเลยคือ All Co Co ครับ พุ่งทยานเริ่มเปิดตัวด้วยมะพร้าวน้ำหอมทั้งลูกนำร่องส่งออก ตามด้วยผลิตภัณฑ์อื่นๆ โดยเกือบๆ 98% ส่งขายไปยังต่างประเทศ โกยเงินเข้าบ้านเราได้หลายร้อยล้านต่อปีเลย

    เมนูในร้านเน้นเป็นเครื่องดื่มและของหวานที่มีองค์ประกอบของมะพร้าวเป็นหลักครับ มีเจ้าลิงสุดน่ารักหน้าแป้นแล้นเป็นโลโก้กันเบาๆ 555+ พุดดิ้ง ตัว Signature ของร้าน และพวกเครื่องดื่มแนว  Slushy (เกร็ดหิมะ) ก็น่าทาน ดูเข้มข้นขาวโพลนเกร็ดกันงามๆ 555+ ส่วนคนไม่กลัวเบาหวาน จัดเป็นเซ็ทขนมพวก Coco island, แซนวิส, โทสต์ หรือวาฟเฟิล ที่มีไอศครีมผสมเนื้อและน้ำมะพร้าวเป็นเบสเข้าไปแจมอยู่ทั้งหมด แต่ไม่มีส่วนผสมของนม กะทิและไม่มีคลอเรสเตอรอลอยู่เลยซึ่งก็น่าสน หรือจะลองไอศครีมเดี่ยวๆ ก็น่าจะเฟี้ยวมะพร้าวดี มีตั้งแต่ รสดั้งเดิม, ช็อกโกแลต, สตรอเบอร์รี่, ชาไทย, ลิ้นจี่, สัปปะรด, ชาโคลและ ฟักทอง เป็นต้น ให้ได้เลือกครับ เราลองรสนั่นนี่ จนพอใจ จะแอบชิ่งก็กะไรอยู่ 555+ จิ้มสักลูก 2 ลูกมาหวังผลดูกันไปจ๊ะ...

<<เป้าหมายที่เข้าโจมตี >>

     - Coco Iceland (79 บาท) ????????????: เลือกไอศครีมได้ 1 ลูก โดยเราเลือกรส สตรอเบอร์รี่ครับ เสิร์ฟมาในกะลาดูน่าทาน ด้วยเนื้อมะพร้าว ขาวนวลแน่น กรอบ อยู่รอบๆข้าง ประคับประคองไอศครีม 1 ลูกเบ้งดีใช้ได้ มีพุดดิ้งมะพร้าวเคียงข้าง และใส่มะพร้าวเชื่อม ราดปิดด้านบนด้วยคาราเมล หาน มัน หอม มาไม่หยอก แต่เครื่องที่รายล้อมไอศครีมยังไม่โดนเท่าไหร่ครับ

     -  Coconut Charcoal Slushy ( Size M : 89 บาท) ???????????? : น้ำมะพร้าวน้ำหอมขนาด 12 Onz. หรือเทียบเท่า 1ลูกครึ่ง ต่อ 1 แก้ว (เค้าว่างั้น 555+) ผสมผสานผงถ่านชาโคล ได้ดำเมี่ยม น่าเกรียมเกรง 555+ มีเนื้อมะร้าวชิ้นเล็กๆปนมาเยอะดี น้ำแข็งละเอียดพอใช้ได้ หวานกำลังดี แต่ความหอมยังไม่โดน ด้วยความเคารพ...

<<แบ่งรางวัลค่าหัวที่ไล่ล่ามา>>

     >รสชาติ – 3.5/5 : ดีงามใช้ได้เลยครับ เนื้อมะพร้าวหนึบๆ ที่แทรกซึมอยู่ในทุกๆอณูทั้งก้อน สร้างความหฤหรรษ์ในการทานได้ไม่ธรรมดาจริงๆ เนื้อเนียนแน่น เหนียวหนึบ ไม่มีเกร็ด ทานแล้วมีมิติทางรสสัมผัสดี หอม หวาน มัน ลงตัว รสชัดเจน โดยรวม วัตถุดิบและรสสัมผัสดี ความหอม ความเข้มข้น กลมกล่อมชัดเจน มีความสดใหม่และสะอาดดี หน้าตาและสีสันน่าทานดีใช้ได้ครับ น่าเสียดายที่เครื่องใส่ไอศครีมยังไม่ปัง ด้วยความเคารพ...

     >ราคา – 3.5/5  : พอได้แวะหากัน กระชับความสัมพันธ์ก็พอ เมื่อพูดถึงเรื่องนี้แล้ว ก็คงไม่สามารถจะเปรียบเปรยกับสายโฮมเมดทั้งหลายได้ แต่ด้วยความที่แปลกใหม่ทางรสชาติอย่างนี้ ราคาไม่แตกต่างฉีกหนีเลย แถมปริมาณแน่นๆและคุณภาพที่ชัดเจนดีใช้ได้ น่าเสียดายที่เครื่องใส่ไอศครีมยังไม่ปัง น้ำราคาแรงไปหน่อย ยังไม่โดนมากนัก แต่ก็พอทำให้น้อง GB พอใจดีใช้ได้จ๊ะ
 
     >บรรยากาศ – 3.5/5 : ร้านโล่งโปร่งๆดีใช้ได้ เหมือนคนจะไม่เข้า 555+ แต่พอนั่งปุ๊บเหมือนกลายเป็นผู้นำ คนตามมาไม่น้อย 555+ กว้างขวางดีพอประมาณ โต๊ะ-เก้าอี้ ประมาณ 2-3 โต๊ะ ที่เหลือออกแนวเป็นเคาร์เตอร์ นั่งได้สบายๆพอใช้ได้ ดูสะอาดสะอ้านและเป็นระเบียบดี ตกแต่งเน้นโทนขาว ครีม และมะพร้าวปลอม พอหอมปากหอมคอครับ 555+

     >บริการ – 4/5 : น้องๆต้อนรับขับสู้ผมได้ดีจริงๆครับ พูดจาสุภาพดีและยิ้มแย้มแจ่มใสดีพอใช้ได้เลย แนะนำสินค้าได้ดีอธิบายได้ชัดเจน มีความรู้เรื่องโปรดักท์อย่างดี เชียร์แขกดีใช้ได้ครับ ขอชิมอะไร น้องเค้าจัดให้ ไม่มีเกี่ยงงอน การตระเตรียมจัดว่ารวดเร็วพอใช้ได้ สถานที่จอดรถ พอพึ่งพาได้จ๊ะ 

<< ท่านนายพลสดุดี ประดับยศ >>

     ชัยชนะอันน่าจดจำ...

=================================

     “ รีวิวทุกฉบับ ไม่เหมาะสำหรับเจ้าของร้านใจแคบ หลงใหล หมกมุ่น และผู้ที่ไม่รู้จักผิดชอบชั่วดีของตนเอง โปรดอย่าทำตัวโลกแคบ ควรหัดเปิดหูเปิดตาเปิดกะลาเปิดใจกันบ้าง เพื่อการปรับปรุงในทุกๆด้าน ลูกค้าคือพระเจ้า พระเจ้ามีดี มีงี่เง่าบ้าง มันเป็นเรื่องปกติ แต่...พระเจ้าเอาตังมาให้คุณใช้ ไม่ได้ขอทานฟรีนะครับ ”

Just enjoy it…!!!  Flamboyant and frank review by GB.

